Johann Jacob Löwenthal

Johann Jacob (János Jakab) Löwenthal (1810–1876) var en britisk sjakkmester og sjakkteoretiker av ungarsk avstamming.

På 1850-tallet var Löwenthal en av verdens beste sjakkspillere.

Liv og virke
Johann Jacob Löwenthal var sønn av en jødisk kjøpmann. Fra 1842 til 1845 var han medlem av Pest sjakklubb og inngikk sammen med  József Szén og Vincenz Grimm i det som ble kalt klubbens «Triumvirat».

Etter at det Kossuth-ledede  ungarske opprøret var slått ned i 1849, søkte Löwenthal tilflukt i USA. Under et besøk i New Orleans 1850 tapte han sensasjonelt mot det 13 år gamle sjakkgeniet Paul Morphy.

Löwenthal deltok i den store internasjonale sjakkturneringen under verdensutstillingen i London 1851, men ble slått ut av Elijah Williams allerede i første runde (0-2). Etter turneringen valgte  Löwenthal å slå seg ned i London. Han fikk etterhvert britisk statsborgerskap. Sjakkaktivitetene var hans eneste inntektskilde, og de neste årene spilte han en rekke turneringer. Han kunne ha problemer med å holde nervene under kontroll, eksempelvis ledet han 9–2 i en dramatisk match mot Daniel Harrwitz, men tapte tilslutt 10–11. Löwenthal vant de betydelige turneringene i Manchester 1857, blant annet ved å beseire Adolf Anderssen, og i Birmingham 1858, der han slo Howard Staunton med 2–0 og vant prispengene på £63. Dette var hans største triumf. Bare noen dager før spilte Löwenthal og Morphy en match i London som Löwenthal tapte 4,5:10,5 (+3, -9, =4). Prispengene til vinneren var på £100, men de gav den økonomisk uavhengige Morphy tilbake til motspilleren ved å spanderte møbler verd £120 til Löwenthals nye leilighet.  Löwenthal var full av beundring for den unge amerikaneren og ble hans første biograf.

Fra 1863 til 1868 var Löwenthal redaktør i Chess Player’s Magazine og hadde ansvaret for sjakkspaltene i avisene Era, Family Herald, The Illustrated News of the World og The Glowworm. Takket være  en jobb som sekretær i Londons sjakk-klubb St.-John, knyttet han kontakter med mange prominente og velstående briter. Da han i 1874 ble alvorlig syk og ute av stand til å arbeide, bidro politikeren Lord Randolph Churchill og mange andre til et hjelpefond for ham.

Ifølge Chessmetrics var Löwenthal verdens nest høyest rangerte sjakkspiller fra oktober 1858 til juni 1859. Det beste historiske Elo-tallet hans er 2616 og stammer fra juni 1859. 

Pokalen i det nasjonale engelske mesterskapet kalles «Löwenthal Cup».

Verk 
 A Selection of the Problems of the Era Problem Tournament, London 1857
 Morphy’s Games: A Selection of the Best Games Played by the Distinguished Champion, New York og London 1860
 Sjakkturneringen i London 1862 Berlin 1864
 J. Lowenthal (red.): The Chess Player’s Magazine, vol. 2 London 1866

Litteratur 
 Mario Ziegler: Das Schachturnier London 1851. ChessCoach, St. Ingbert 2013. ISBN 978-3-944158-00-6, s. 92–97
 Thomas Seccombe: «Loewenthal, Johann Jacob (DNB00)», i Sidney Lee, Sidney (red) Dictionary of National Biography. 34. London: Smith, Elder & Co.

Referanser

Eksterne lenker 
 
 Problemkomposisjoner av János Jakab Löwenthal, Die Schwalbe

Ungarske sjakkspillere
Britiske sjakkspillere
Sjakkforfattere
Personer fra Budapest